ปฏิรูปตลาดหุ้นไม่ทันปี54 แก้กฎหมายเข้าครม.ช้ากว่าคาด
ครม. มัวแต่หนีม็อบไม่มีเวลาพิจารณาแก้กฎหมายหลักทรัพย์ หลังเข้าไม่ทันต้นเดือนมี.ค. ตลาดหลักทรัพย์หวั่นแปรรูปเข้าจดทะเบียนในตลาดหุ้นล่าช้ากว่ากำหนดปี 2554
7 เม.ย. 2553

ครม. มัวแต่หนีม็อบไม่มีเวลาพิจารณาแก้กฎหมายหลักทรัพย์ หลังเข้าไม่ทันต้นเดือนมี.ค. ตลาดหลักทรัพย์หวั่นแปรรูปเข้าจดทะเบียนในตลาดหุ้นล่าช้ากว่ากำหนดปี 2554
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยความคืบหน้าในการแปรสภาพตลาดหลักทรัพย์แห่งประเทศไทย ให้เป็นบริษัทมหาชนและเสนอขายหุ้นให้ประชาชนทั่วไปครั้งแรก (ไอพีโอ) ว่า มีแนวโน้มว่าอาจไม่ทันในปี 2554 ตามแผนที่กำหนดไว้



ศักรินทร์ ร่วมรังษี
เนื่องจากการแก้ไขกฎหมายหลักทรัพย์เพื่อรองรับการปฏิรูปตลาดหลักทรัพย์ยังไม่ได้ผ่านการพิจารณาของคณะรัฐมนตรี (ครม.) โดยถูกเลื่อนมาตั้งแต่ต้นเดือน มี.ค. ที่ผ่านมา และยังไม่รู้ว่าร่างกฎหมายจะเข้า ครม. เมื่อใด หลังมีการชุมนุมทางการเมือง และเมื่อผ่าน ครม.แล้ว ต้องผ่านกระบวนการให้กฤษฎีกาตีความ รวมทั้งมีการแก้ไขข้อกฎหมายหลายข้อ 
หากการแก้ไขกฎหมายล่าช้าเป็นปี การแปรรูปตลาดจะล่าช้าจากกำหนดไม่กี่เดือน เพราะขณะนี้ตลาดได้ปรับตัวเองเตรียมตัวไปสู่การทำงานในเชิงธุรกิจ เมื่อกฎหมายพร้อมก็เสนอขายหุ้นทันที 
“ตลอด 1 ปี กับ 3 เดือน ของการจัดโครงสร้างใหม่ แยกฝ่ายบริหารจัดการกับสถาบันกองทุนเพื่อการพัฒนาตลาดทุน (ซีเอ็มดีเอฟ) และปรับแนวความคิดออกมาในเชิงธุรกิจมากขึ้น ซึ่งได้รับการตอบรับที่ดีจากผู้เกี่ยวข้อง เช่น บริษัทจดทะเบียน” นายศักรินทร์ กล่าว
ทั้งนี้ ตามแผนพัฒนาตลาดทุนไทย คาดหวังไตรมาส 2 ปี 2553 ครม. รับร่างกฎหมายและส่งไปยังสำนักงานกฤษฎีกาตรวจร่างและส่งกลับเข้า ครม. พิจารณาร่างกฎหมายและเสนอต่อรัฐสภาต่อไป
สำหรับการปรับปรุงมาตรการที่ใช้ในการดูแลหุ้นเก็งกำไรว่ายังอยู่ระหว่างการดำเนินการ สิ่งสำคัญที่สุดจะต้องไม่ไปกระทบ กับบริษัทที่สุจริต จึงไม่ควรออกมาตรการให้ทุกบริษัทต้องปฏิบัติร่วมกัน